B4-0331, 0341, 0357, 0378, 0393, 0397, 0410/96

Ψήφισμα σχετικά με την Κούβα

Το Ευρωπαϊκό Κοινοβούλιο,

- έχοντας υπόψη τα ψηφίσματά του για την κατάσταση στην Κούβα και ειδικότερα αυτό της 18ης Ιανουαρίου 1996 σχετικά με την ανακοίνωση της Επιτροπής στο Συμβούλιο και το Ευρωπαϊκό Κοινοβούλιο όσον αφορά τις σχέσεις μεταξύ της ΕΕ και της Κούβας (COM(95)0306 - C4-0298/95) ((ΣΠ της ημερομηνίας αυτής, Μέρος ΙΙ, σημείο 5)),

Α. υπενθυμίζοντας τη διεθνώς συμφωνηθείσα απαγόρευση της χρήσης βίας κατά πολιτικών αεροσκαφών,

Β. καταδικάζοντας την κατάρριψη δύο πολιτικών αεροσκαφών από πολεμικά αεροσκάφη της Κούβας στις 24 Φεβρουαρίου 1996,

Γ. θορυβημένο από την αποτυχία των αρχών των Ηνωμένων Πολιτειών και της Κούβας να καθιερώσουν προληπτικά μέτρα που θα αποτρέπουν τέτοια τραγικά γεγονότα,

Δ. επαναδιατυπώνοντας το αίτημά του για πλήρη σεβασμό, διατήρηση και προαγωγή των ανθρωπίνων δικαιωμάτων και των δημοκρατικών ελευθεριών στην Κούβα,

Ε. καταδικάζοντας τις πρόσφατες συλλήψεις διαφωνούντων στην Κούβα και ειδικότερα των μελών του «Concilio Cubano»,

ΣΤ. υπενθυμίζοντας τα πολυάριθμα ψηφίσματα της Γενικής Συνέλευσης των Ηνωμένων Εθνών, τη συμφωνία που επετεύχθη στη Διάσκεψη Κορυφής της Λατινικής Αμερικής στη Μπαριλόσε το 1995 και τα ψηφίσματα του Ευρωπαϊκού Κοινοβουλίου που καταδικάζουν το εμπάργκο των ΗΠΑ κατά της Κούβας,

1. καταδικάζει απερίφραστα την κατάρριψη των δύο πολιτικών αεροσκαφών από την κουβανική αεροπορία και εκφράζει τη λύπη του για τον θάνατο των τεσσάρων ατόμων που επέβαιναν στα δύο αυτά αεροσκάφη[semigr ]

2. εκφράζει την ικανοποίησή του για το γεγονός ότι τόσο οι ΗΠΑ όσο και η Κούβα έδειξαν πρόθυμες να συνεργασθούν για να διευκολύνουν την Διεθνή Υπηρεσία Πολιτικής Αεροπορίας να πραγματοποιήσει μια ταχεία έρευνα των περιστατικών[semigr ]

3. επισημαίνει και πάλι ότι μόνο στο πλαίσιο του διαλόγου και της συμφιλίωσης μπορούν να επιλύσουν οι κουβανοί τα προβλήματά τους[semigr ]

4. απορρίπτει, σύμφωνα και με τα προηγούμενα ψηφίσματά του το εμπάργκο, καθόσον οι βασικές επιπτώσεις του δεν πλήττουν την κυβέρνηση παρά μόνο τα πιο στερημένα τμήματα του πληθυσμού και εκφράζει τη λύπη του για την έγκριση εκ μέρους του Κογκρέσσου των ΗΠΑ του νόμου Helms Burton και την αποδοχή του από τον Πρόεδρο Κλίντον[semigr ]

5. καλεί την Ευρωπαϊκή Επιτροπή να εξετάσει τις επιπτώσεις που έχουν οι περί ετεροδικίας διατάξεων του νόμου αυτού για τις ευρωπαϊκές επιχειρήσεις και να σταθμίσει σοβαρά το ενδεχόμενο να τις καταγγείλει ως σοβαρή παραβίαση της GATT, των κανόνων του Παγκόσμιου Οργανισμού Εμπορίου και του διεθνούς δικαίου[semigr ]

6. τονίζει εκ νέου ότι οι ευρωπαίοι επιχειρηματίες έχουν το δικαίωμα να αναπτύσσουν νόμιμες εμπορικές σχέσεις και να συναλλάσσονται με την Κούβα καθώς και με κουβανούς συνεταίρους και να εκμεταλλεύονται τις εμπορικές ευκαιρίες οσάκις παρουσιάζονται χωρίς να υφίστανται οποιαδήποτε παρενόχληση εκ μέρους τρίτων[semigr ]

7. καλεί την Επιτροπή να συνεχίσει τις προσπάθειές της για ανάπτυξη διαλόγου με την Κούβα με εκ των προτέρων καθορισμένους στόχους, αλλά της ζητεί να τονίσει με έμφαση στις κουβανικές αρχές την ανάγκη να συμμορφωθούν πλήρως με τις κατευθυντήριες γραμμές που περιέχει η ανακοίνωση της Επιτροπής και το ψήφισμα που ενέκρινε το Κοινοβούλιο, ως απαραίτητη προϋπόθεση για την ανάπτυξη των σχέσεων. Αναγνωρίζει ότι οι ενέργειες του είδους αυτού δύνανται να επιβραδύνουν τη διαδικασία εξομάλυνσης των σχέσεων Ευρωπαϊκής Ένωσης και Κούβας που δρομολογήθηκε από το Ευρωπαϊκό Συμβούλιο της Μαδρίτης[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, την Εθνοσυνέλευση της Λαϊκής Δημοκρατίας της Κούβας, τον Πρόεδρο του Κουβανικού Κρατικού Συμβουλίου, τον Πρόεδρο του Κοινοβουλίου της Λατινικής Αμερικής, τον Πρόεδρο των ΗΠΑ και τον Πρόεδρο της Γερουσίας και τον Πρόεδρο της Βουλής των Αντιπροσώπων των ΗΠΑ.